title: 2012/598/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Агенцията на Европейския съюз за основните права за финансовата 2010 година

text:
               17.10.2012

               BG

               Официален вестник на Европейския съюз

               L 286/281

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Агенцията на Европейския съюз за основните права за финансовата 2010 година
   (2012/598/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Агенцията на Европейския съюз за основните права за финансовата 2010 година,

               —

               като взе предвид доклада на Сметната палата относно годишните отчети на Агенцията на Европейския съюз за основните права за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права (3), и по-специално член 21 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0122/2012),

               1.

               Освобождава от отговорност директора на Агенцията на Европейския съюз за основните права във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Агенцията на Европейския съюз за основните права, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 9.

      (2)  ОВ L 248, 16.9.2002 г., стр. 1.

      (3)  ОВ L 53, 22.2.2007 г., стр. 1.

      (4)  ОВ L 357, 31.12.2002 г., стр. 72.
   ПРИЛОЖЕНИЕ

      ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

               Агенция за основните права

               2006 г.

               2007 г.

               2008 г.

               2009 г.

               Изпълнение

               —

                           —

                           Агенцията следва да се стреми към взаимодействие с другите институции, работещи в областта на правата на човека

                           —

                           В оценката на резултатите следва да се въведат конкретни, измерими, достижими, реалистични и обвързани с времето (SMART) цели и уместни, приемливи, достоверни, прости и устойчиви показатели (RACER)

               —

               Бюджетно и финансово управление: процедури за възлагане на обществени поръчки

                           —

                           Агенцията не е спазила правилата за представяне на бюджета

                           —

                           Проблеми в бюджетното управление

                           —

                           Принципът на добро финансово управление е бил застрашен от публикувания метод за оценка; била е намалена относителната тежест на критерия „цена“ (в очакване на нов метод за оценка)

                           —

                           Поети са задължения за почти всички бюджетни кредити (за 13 900 000 EUR от 14 200 000 EUR)

                           —

                           Принципът на добро финансово управление е бил застрашен от публикувания метод за оценка; била е намалена относителната тежест на критерия „цена“

                           —

                           Настоятелно призовава Агенцията да подобри своето бюджетно планиране и планирането на подбора на персонал, за да отстрани липсата на съгласуваност между прогнозите в областта на бюджета и персонала

                           —

                           Призовава Агенцията да постигне напредък, като гарантира реалистична оценка на тръжните оферти

               Човешки ресурси

               —

               —

               —

               —

               Вътрешен одит

               —

               —

                           —

                           Агенцията е изпълнила всички препоръки на службата за вътрешен одит

                           —

                           Остава да се изпълнят от Агенцията четири от деветте препоръки на службата за вътрешен одит

          ---documentbreak---

               17.10.2012

               BG

               Официален вестник на Европейския съюз

               L 286/282

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Агенцията на Европейския съюз за основните права за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Агенцията на Европейския съюз за основните права за финансовата 2010 година,

               —

               като взе предвид доклада на Сметната палата относно годишните отчети на Агенцията на Европейския съюз за основните права за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права (3), и по-специално член 21 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0122/2012),

               А.

               като има предвид декларацията на Сметната палата, че е получила достатъчна увереност, че годишните отчети на Агенцията на Европейския съюз за основните права за финансовата 2010 година са надеждни и че свързаните с тях операции са законосъобразни и редовни.

               Б.

               като има предвид, че на 10 май 2011 г. Парламентът освободи директора на Агенцията от отговорност във връзка с изпълнението на нейния бюджет за финансовата 2009 година (5) и в своята резолюция, придружаваща решението за освобождаване от отговорност, Парламентът, наред с другото:

                           —

                           настоятелно призова Агенцията да подобри своето бюджетно планиране и планирането на подбора на персонал, за да отстрани липсата на съгласуваност между прогнозите в областта на бюджета и персонала,

                           —

                           призова Агенцията да постигне напредък, като гарантира реалистична оценка на тръжните оферти,

                           —

                           призова Агенцията да вземе мерки за изпълнението на четирите неизпълнени препоръки на службата за вътрешен одит.

               В.

               като има предвид, че общият бюджет на Агенцията за финансовата 2010 година възлиза на 20 200 000 EUR, което представлява увеличение от 17,44 % в сравнение с 2009 г..

               Г.

               като има предвид, че първоначалната вноска на Съюза в бюджета на Агенцията за 2010 г. е 19 100 000 EUR в сравнение със 17 000 000 EUR през 2009 г. (6), което представлява увеличение от 12,35 %,

      Бюджетно и финансово управление

               1.

               Припомня, че първоначалната вноска на Съюза за Агенцията за 2010 г. възлиза на 19 100 000 EUR; отбелязва обаче, че към тази сума са добавени 900 000 EUR възстановен излишък, в резултат на което вноската на Съюза става 20 000 000 EUR.

               2.

               Въз основа на доклада за бюджетното и финансовото управление на Агенцията отбелязва два коригиращи бюджета през финансовата 2010 година на стойност 212 010 EUR; отбелязва по-специално, че двата коригиращи бюджета са насочени към постигането на две цели:

                           —

                           да се вземе под внимание участието на Хърватия в работата на Агенцията,

                           —

                           да се отрази, че Агенцията получи една трета от месечния наем за периода от януари до юни 2010 г. от австрийските органи.

               3.

               Въз основа на доклада за бюджетното и финансовото управление отбелязва, че за административни разходи са разпределени 13 830 000 EUR, а за оперативни разходи – 6 170 000 EUR; отбелязва, че тези цифри представляват увеличение от 13 % на административните разходи и от 26 % на оперативните разходи в сравнение с окончателния бюджет за финансовата 2009 година.

               4.

               Въз основа на доклада на Агенцията отбелязва, че степента на изпълнение на вноската на Съюза следва тенденцията от предходната година и се запазва на 100 % и че по отношение на бюджетните кредити за плащания процентът на изпълнение на бюджета е достигнал 61,65 % през 2010 г. в сравнение с 60,64 % през 2009 г.; отбелязва със загриженост, че по отношение на бюджетните кредити за плащания процентът на изпълнение на бюджета по дял III (Оперативни разходи) е достигнал едва 28,08 %; по тази причина призовава Агенцията да положи допълнителни усилия и да предприеме необходимите мерки за постигане на по-висок процент на изпълнение на бюджета по отношение на бюджетните кредити за плащания, и по-специално по дял III.

               5.

               Приветства разработването от Агенцията на софтуер на ИКТ за управление на проекти (MATRIX), който представлява ефективен компютърен инструмент за стандартизирано изготвяне и документиране на планове на проекти, както и за изпълнение и управление на проекти, и който вследствие на одита на планирането и мониторинга, проведен от службата за вътрешен одит през март 2011 г., беше обявен за най-добра практика и източник на сила; приветства също инициативата на Агенцията да свърже MATRIX с ABAC, бюджетната система, с цел да предоставя информация на равнище изпълнение на бюджетните кредити за поети задължения и плащания.

      Пренос и трансфер на бюджетни кредити

               6.

               Настоятелно призовава Агенцията да подобри своето планиране във връзка с изпълнението на бюджета с цел намаляване на високия процент преноси – 6 900 000 EUR; въз основа на доклада на Сметната палата отбелязва по-специално, че Агенцията е поела задължения за 48 %, тоест 4 600 000 EUR, от годишните средства по дял III (Оперативни разходи) през декември 2010 г.; счита, че подобна концентрация на разходите през последните седмици от годината оказва значително въздействие върху равнището на преносите и показва, че очевидно е необходимо подобряване на планирането във връзка с изпълнението на бюджета на Агенцията; въз основа на доклада на Агенцията отбелязва, че неотдавна тя е приела бюджетен модул, който би следвало да ѝ осигури възможност да планира своя процент преноси за годината.

               7.

               Отбелязва все пак твърденията на Агенцията, че е взела подходящи мерки (например планиране две години предварително) за по-балансирано изпълнение на бюджета през годината, чрез което да се избягва концентрация през последния месец.

               8.

               Въз основа на доклада на Агенцията отбелязва, че степента на изпълнение на бюджетните кредити, пренесени автоматично от 2009 към 2010 г., е достигнала 94 % през 2010 г., като са останали неусвоени 414 633 EUR.

               9.

               Въз основа на доклада за бюджетното и финансовото управление отбелязва, че управителният съвет е одобрил два бюджетни трансфера на обща стойност 2 791 055 EUR; отбелязва, че трансферите са свързани с разпределянето на излишъка по дял I (Разходи за персонал) вследствие на забава в процедурите за набиране на персонал.

               10.

               Въз основа на доклада за бюджетното и финансовото управление констатира, че директорът на Агенцията е разрешил четиринадесет бюджетни трансфера на обща стойност 228 111 EUR; въз основа на доклада на Агенцията отбелязва, че трансферите са свързани най-вече с корективни действия, необходими за ефикасното изпълнение на годишната ѝ работна програма, както и за административни разходи.

               11.

               Отбелязва със загриженост коментара на Сметната палата относно поемането на задължения за 48 % от бюджета за оперативни разходи през последния месец на 2010 г. и високия процент преноси вследствие на това; подкрепя усилията на Агенцията да се избегне тази ситуация в бъдеще, а именно като планира дейността си две години предварително и определя цели в хода на годината по отношение на изпълнението на бюджета; призовава Агенцията да създаде условия, така че бюджетното ѝ планиране да допуска включването на ad hoc искания от страна на Парламента; отбелязва, че почти всички суми, пренесени към 2011 г., са били използвани, което води до окончателен резултат за 2010 г. от 98,55 %.

               12.

               Приканва Агенцията да предприеме необходимите действия за определянето и преодоляването на основните препятствия във връзка с бюджетните разходи, финансирането на проекти, назначаването на персонал и правните и административните ограничения, с цел да осигури ефикасното управление на своя бюджет.

      Човешки ресурси

               13.

               Въз основа на доклада за бюджетното и финансовото управление отбелязва, че Агенцията е изпитала затруднения при привличането на кандидати във връзка с поканата за заявяване на интерес за назначаването на командировани национални експерти; отбелязва с разочарование, че двама издържали конкурса кандидати са оттеглили заявленията си за командироване в Агенцията.

               14.

               Отбелязва, че освобождаването от отговорност във връзка с изпълнението на бюджета на Агенцията следва да продължава да се основава на работата ѝ през годината.

               15.

               Отбелязва със загриженост закъснението при приключването на процедурите за набиране на персонал, вследствие на което само 59 от 72 работни места са били запълнени през 2010 г.; призовава Агенцията да предприеме всички необходими мерки, за да се избегне повторна поява на това положение; отбелязва със загриженост твърденията за тормоз на персонала и образуваното съдебно производство; изисква от Агенцията да разгледа по подобаващ начин тези твърдения; призовава Агенцията да изясни третирането на лицата, подаващи сигнали за нарушения, и да представи на Парламента писмен доклад за прилагането на действащите разпоредби за защита на тези лица.

               16.

               Отбелязва със загриженост, че в рамките на процедурата по освобождаване от отговорност за финансовата 2009 година Сметната палата вече коментира, че Агенцията може да подобри своето планиране във връзка с бюджета и набирането на персонал, по-специално по отношение на високия процент незаети работни места (21 %) и големия обем пренесени бюджетни кредити; отново отправя искане към Агенцията да предприеме всички необходими мерки за подобряване на положението.

      Изпълнение

               17.

               Въз основа на годишния ѝ отчет за дейността отбелязва, че Агенцията е приела Кодекс за добро административно поведение, който заедно с Правилника за длъжностните лица е насочен към гарантирането на етично поведение, избягването на конфликти на интереси, предотвратяването на измами и насърчаването на подаването на сигнали за нарушения; отбелязва освен това, че в рамките на процедурите за набиране на персонал и в комисиите за подбор във връзка с процедурите за възлагане на обществени поръчки са взети специфични мерки за повишаване на осведомеността и за избягване на конфликтите на интереси (декларации).

               18.

               Отбелязва със задоволство, че с оглед на допълнително засилване на вътрешния контрол Агенцията цели подобряване на прилагането на правилата за подаването на сигнали за нарушения и защитата на лицата, подаващи такива сигнали, като това подобрение се планира да бъде реализирано през 2012 г.; призовава Агенцията да информира органа по освобождаване от отговорност за приетите и приложени във връзка с това мерки.

      Вътрешен одит

               19.

               Потвърждава, че службата за вътрешен одит е проследила изпълнението на отправените през 2010 г. препоръки; отбелязва по-специално, че всички те са изпълнени.

               20.

               Въз основа на доклада на Агенцията отбелязва, че службата за вътрешен одит е осъществила одит на планирането и мониторинга през март 2011 г. и е отправила единадесет препоръки, една от които е определена като „много важна“, седем – като „важни“, и три – като „желателни“; отбелязва изявлението на Агенцията, че службата за вътрешен одит счита десет от единадесетте препоръки за изпълнени, а за „важната“ препоръка счита, че е все още в процес на изпълнение.

               21.

               Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

               22.

               По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (7) относно резултатите от дейността, финансовото управление и контрола на агенциите.

      (1)  ОВ C 366, 15.12.2011 г., стр. 9.

      (2)  ОВ L 248, 16.9.2002 г., стр. 1.

      (3)  ОВ L 53, 22.2.2007 г., стр. 1.

      (4)  ОВ L 357, 31.12.2002 г., стр. 72.

      (5)  ОВ L 250, 27.9.2011 г., стр. 220.

      (6)  ОВ L 64, 12.3.2010 г., стр. 1037.

      (7)  Приети текстове, P7_TA(2012) 164 (вж. стр. 388 от настоящия брой на Официален вестник).


title: Решение на Европейския парламент от 23 април 2009 година относно освобождаването от отговорност във връзка с изпълнението на бюджета на Европейската агенция по лекарствата за финансовата 2007 година

text:
               26.9.2009

               BG

               Официален вестник на Европейския съюз

               L 255/117

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 април 2009 година
   относно освобождаването от отговорност във връзка с изпълнението на бюджета на Европейската агенция по лекарствата за финансовата 2007 година
   (2009/645/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция по лекарствата за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция по лекарствата за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 726/2004 на Европейския парламент и на Съвета от 31 март 2004 г. за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (4), и по-специално член 68 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0162/2009),

               1.

               Освобождава от отговорност изпълнителния директор на Европейската агенция по лекарствата във връзка с изпълнението на бюджета на Агенцията за финансовата 2007 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция по лекарствата, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ C 278, 31.10.2008 г., стр. 10.

      (2)  ОВ C 311, 5.12.2008 г., стр. 27.

      (3)  ОВ L 248, 16.9.2002 г., стр. 1.

      (4)  ОВ L 136, 30.4.2004 г., стр. 1.

      (5)  ОВ L 357, 31.12.2002 г., стр. 72.
   РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 23 април 2009 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2007 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция по лекарствата за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция по лекарствата за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 726/2004 на Европейския парламент и на Съвета от 31 март 2004 г. за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (4), и по-специално член 68 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0162/2009),

               А.

               като има предвид декларацията на Европейската сметна палата, че е получила достатъчна увереност, че годишните отчети за финансовата 2007 година са надеждни и точни и че свързаните с тях операции са законосъобразни и редовни;

               Б.

               като има предвид, че на 22 април 2008 г. Парламентът освободи от отговорност изпълнителния директор на Европейската агенция по лекарствата във връзка с изпълнението на бюджета на Агенцията за финансовата 2006 година (6) и в резолюцията, придружаваща решението за освобождаване от отговорност, Парламентът, наред с другото,

                           —

                           отбеляза декларацията на Сметната палата в доклада ѝ за 2006 г., че що се отнася до административните разходи равнището на усвояване на бюджетните кредити за поети задължения е под 60 %,

                           —

                           отбеляза, че значителна част от бюджетните кредити за 2006 г. са прехвърлени за 2007 г. поради естеството на проектите, с които се занимава Агенцията,

                           —

                           отбеляза, че през декември 2006 г. управителният съвет на Агенцията е взел решение да преразгледа скалата за определяне на такси, като се консултира с компетентните национални органи,

               1.

               Подчертава, че бюджетът на Агенцията се финансира от бюджета на ЕС и най-вече от таксите, които плащат предприятия от фармацевтичната промишленост, подали заявления за получаване или запазване на разрешение за търговия в Общността. Въпреки това отбелязва, че общият принос на ЕО е нараснал с 24,48 % между 2006 г. и 2007 г. и представлява 24,13 % от общите приходи за 2007 г.; в тази връзка знае за поставените нови задачи, които произтичат от Регламент (ЕО) № 1901/2006 на Европейския парламент и на Съвета от 12 декември 2006 г. относно лекарствените продукти за педиатрична употреба (7) и от увеличаването на средствата по бюджетния ред за „лекарства сираци“.

               2.

               Приветства усилията на Агенцията да предоставя в по-голяма степен научни консултации на ранните етапи от разработването на нови лекарствени средства, както и въвеждането на мерки за ускоряване на оценката на лекарствени средства, които са от ключово значение за общественото здраве, и за ускоряване на разработването и прилагането на телематични програми.

               3.

               Счита Агенцията за източник на важни научни консултации, научно обосновани препоръки, най-добри практики за оценка и надзор на лекарствените средства в Европа и приветства помощта, която оказва на Комисията и държавите-членки за хармонизирането на регулаторните стандарти на международно равнище.

               4.

               Насърчава Агенцията да продължи дейността си в областта на т.нар. „лекарства сираци“; въпреки това не одобрява намаляването на помощта за „лекарствата сираци“, най-вече поради промяна в политиката за намаляване на таксите за „лекарствата сираци“ в резултат от гъвкавостта, предоставена от Регламент (ЕО) № 297/95 на Съвета от 10 февруари 1995 г. относно дължимите такси на Европейската агенция за оценка на лекарствените продукти (8), която въпреки това води до намаляване в размер на 26,25 % през 2007 г. в сравнение с 2006 г.

               5.

               Подчертава ролята на Агенцията за контрола на безопасността на лекарствените средства чрез мрежата за фармакологичен надзор; въпреки това призовава за непрекъснато подобряване на равнището на надзор.

         Слабости в управлението на бюджета във връзка с програмата „Телематика“

               6.

               Отбелязва критиката на Сметната палата, че както и през 2006 г., високото равнище на пренос на бюджетни кредити за административни разходи се дължи основно на програмата „Телематика“; отбелязва твърдението на Сметната палата, че това е в противоречие с принципа на ежегодност и че Агенцията следва да осигури по-добро планиране и мониторинг на изпълнението на програмата.

               7.

               Отбелязва препоръката на Сметната палата, че Агенцията следва да разгледа използването на системата на многогодишни бюджетни кредити за програмата „Телематика“, тъй като тя е по-подходяща за бюджетното управление на подобни програми.

               8.

               Призовава Агенцията да приложи в кратки срокове препоръката на Сметната палата за използване на системата на многогодишни бюджетни кредити за програмата „Телематика“; призовава Агенцията да докладва за предприетите мерки в своя годишен доклад за дейността за 2008 г.

         Слабости по отношение на процедурите за възлагане на обществени поръчки

               9.

               Отбелязва заключенията на Сметната палата по отношение на процедурите за възлагане на обществени поръчки, както следва:

                           —

                           в два случая — недостатъчно обосноваване на избраните процедури;

                           —

                           в три случая — неподходящи методи за оценка по отношение на ценовите критерии;

                           —

                           при една съвместна процедура за възлагане на обществена поръчка заедно с пет други агенции обемът на услугите, които следва да бъдат предоставени, не е определен правилно.

               10.

               Отбелязва отговорите на Агенцията, според които:

                           —

                           тя е установила формула за обективна оценка на цената като критерий за възлагане на поръчката, считано от 17 март 2008 г.;

                           —

                           в случая със съвместната процедура за възлагане на обществена поръчка се е наложило да се направи преоценка на първоначалната прогноза поради технологични постижения, настъпили във времето между определянето на търсените услуги и действителното начало на процедурата за обществена поръчка.

               11.

               Изисква от Агенцията да отстрани слабостите в гореспоменатите процедури за възлагане на обществена поръчка и да докладва за предприетите мерки в своя годишен доклад за дейността за 2008 г.

         Напредък по отношение постигането на съответствие с регламента относно таксите

               12.

               Отбелязва, че в своя годишен доклад за 2006 г. Сметната палата е констатирала, че практиката на Агенцията нарушава регламента относно таксите поради следните съображения: клиентите на Агенцията са били таксувани със сума, разделена на две части, а именно разходите на Агенцията и сума, възстановявана на докладчиците от държавите-членки с цел покриване на собствените им разходи; в същото време докладчиците от държавите-членки не са представили пълни доказателства за действителните разходи, които са направили.

               13.

               Отбелязва, че в своя годишен доклад за 2007 г. Сметната палата е извършила проверки във връзки с тези констатации, като посочва, че управителният съвет на Агенцията е създал група по разходите, която в края на 2007 г. е изготвила предложение за алтернативна схема за възнаграждения на докладчиците.

               14.

               Настоява, в съответствие с препоръките на Сметната палата, Агенцията да постигне по-нататъшен напредък за решаването на този въпрос и в своя годишен доклад за дейността за 2008 г. да докладва за предприетите последващи мерки.

               15.

               По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 23 април 2009 г. относно финансовото управление и контрола на агенциите на ЕС (9).

      (1)  ОВ C 278, 31.10.2008 г., стр. 10.

      (2)  ОВ C 311, 5.12.2008 г., стр. 27.

      (3)  ОВ L 248, 16.9.2002 г., стр. 1.

      (4)  ОВ L 136, 30.4.2004 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 88, 31.3.2009 г., стр. 175.

      (7)  ОВ L 378, 27.12.2006 г., стр. 1.

      (8)  ОВ L 35, 15.2.1995 г., стр. 1.

      (9)  Вж. страница 206 от настоящия брой на Официален вестник.


title: 2012/751/ОВППС: Решение EULEX KOSOVO/3/2012 на Комитета по политика и сигурност от 4 декември 2012 година за назначаване на ръководител на мисията на Европейския съюз в областта на върховенството на закона в Косово EULEX KOSOVO

text:
               6.12.2012

               BG

               Официален вестник на Европейския съюз

               L 334/46

         РЕШЕНИЕ EULEX KOSOVO/3/2012 НА КОМИТЕТА ПО ПОЛИТИКА И СИГУРНОСТ
   от 4 декември 2012 година
   за назначаване на ръководител на мисията на Европейския съюз в областта на върховенството на закона в Косово EULEX KOSOVO
   (2012/751/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2008/124/ОВППС на Съвета от 4 февруари 2008 г. относно мисията на Европейския съюз в областта на върховенството на закона в Косово EULEX KOSOVO (1), и по-специално член 12, параграф 2 от него,
   като има предвид, че:

               (1)

               На 4 февруари 2008 г. Съветът прие Съвместно действие 2008/124/ОВППС за създаване на мисия на Европейския съюз в областта на върховенството на закона в Косово EULEX KOSOVO.

               (2)

               На 5 юни 2012 г. Съветът прие Решение 2012/291/ОВППС (2) за изменение на Съвместно действие 2008/124/ОВППС и за удължаване на срока на EULEX KOSOVO до 14 юни 2014 г.

               (3)

               В съответствие с член 12, параграф 2 от Съвместно действие 2008/124/ОВППС Комитетът по политика и сигурност е оправомощен, съгласно член 38 от Договора, да взема необходимите решения с цел упражняване на политически контрол и стратегическо ръководство на EULEX KOSOVO, включително решения за назначаване на ръководителя на мисията.

               (4)

               На 20 ноември 2012 г. върховният представител на Съюза по въпросите на външните работи и политиката на сигурност предложи посланик Bernd BORCHARDT да бъде назначен за ръководител на мисията EULEX KOSOVO, считано от 1 февруари 2013 г.,

         ПРИЕ НАСТОЯЩОТО РЕШЕНИЕ:
   Член 1
   Посланик Bernd BORCHARDT се назначава за ръководител на мисията на Европейския съюз в областта на върховенството на закона в Косово EULEX KOSOVO, считано от 1 февруари 2013 г.
   Член 2
   Настоящото решение влиза в сила в деня на приемането му.
   То се прилага до 14 юни 2014 г.

      Съставено в Брюксел на 4 декември 2012 година.

            За Комитета по политика и сигурност

            Председател

         O. SKOOG

      (1)  ОВ L 42, 16.2.2008 г., стр. 92.

      (2)  ОВ L 146, 6.6.2012 г., стр. 46.


title: Европейска агенция по околна среда Решение от 21 март 1997 година относно обществения достъп до документи на Европейската агенция по околна среда (97/С 282/04)

text:
Важна правна забележка

|

31997Y0918(01)

Официален вестник n° C 282 , 18/09/1997 стр. 0005 - 0007 специално чешко издание глава 01 том 01 стр. 354  - 356 специално испанско издание глава 01 том 01 стр. 354  - 356 специално унгарско издание глава 01 том 01 стр. 354  - 356 специално литвийско издание глава 01 том 01 стр. 354  - 356 LV.ES глава 01 том 01 стр. 354  - 356 MT.ES глава 01 том 01 стр. 354  - 356 PL.ES глава 01 том 01 стр. 354  - 356 SK.ES глава 01 том 01 стр. 354  - 356 специално словенско издание глава 01 том 01 стр. 354  - 356

		19970321Европейска агенция по околна средаРешение от 21 март 1997 година относно обществения достъп до документи на Европейската агенция по околна среда(97/С 282/04)Обяснителен меморандум1. Съгласно Регламент (ЕИО) № 1210/90 на Съвета от 7 май 1990 г. за създаване на Европейска агенция по околна среда и Европейска мрежа за информация и наблюдение на околната среда [1], една от задачите на агенцията е "да гарантира, че обществеността е надлежно информирана за състоянието на околната среда" (член 1, параграф 2). В съответствие с това общо заявление , Агенцията отговаря за осигуряване на "всестранно разпространение на надеждна информация за околната среда" (член 2, vi).2. Като отчита, че свободният достъп до наличната информация за околната среда, съхранявана от органите на държавите-членки, ще подобри защитата на околната среда, Директива 90/313/ЕИО на Съвета от 7 юни 1990 г. относно свободния достъп до информация в областта на околната среда [2] осигурява достъп до документите, съхранявани от държавите-членки.3. На 6 декември 1993 г. Съветът и Комисията одобриха кодекс на поведение по отношение на обществения достъп до документите на Съвета и на Комисията [3]. Скоро след това и двете институции, прилагайки този кодекс, приеха решения относно обществения достъп до съответните им документи [4].4. До този момент агенцията е прилагала решението на Комисията по аналогия. След като обаче ѝ бе предоставена правосубектност и юридическа автономност, тя вече не е обвързана с гореспоменатите решения и следователно е необходимо агенцията да приеме свои собствени правила относно обществения достъп до документите на Европейската агенция по околна среда.Ясно се подчертава, че тези правила следват правилата, приети от Съвета и Комисията. В съответствие с принципа на юридическа автономност, решението не препраща към гореспоменатия кодекс, а се прилага на независима основа.5. По отношение на същността на решението отправната точка следва да е, и това трябва експлицитно да се подчертае, че агенцията е решена да предостави достъп до съществуващите документи във възможно най-широк диапазон. Целта на решението е да създаде правилата, съгласно които обществеността има право да изисква документи на разположение, без да е необходимо да доказва интерес. Трябва правилно да се разбере, че заявителите имат право единствено да получават или да правят справка със съществуващи документи. Агенцията не е длъжна да предприема изследователска работа или да предоставя нови документи по молба на обществеността.6. Достъпът до документи (независимо от формата им) обикновено е ограничен до документите с произход от агенцията. За всички други поискани документи заявителите следва да се обръщат към органа, който е издал тези документи.7. Докато справката с документи на агенцията на територията на агенцията обикновено е безплатна, то агенцията следва да има възможност да определя малки такси за фотокопиране на документи, надхвърлящи 30 страници.8. Достъпът до документите на агенцията следва да се забранява съгласно определени условия, особено в случаите, когато общественият интерес, защитата на личността и на личния живот, защитата на търговската и промишлената тайна го изискват. От съображения за последователност бе преценено за целесъобразно тези изключения (член 5) да се формулират по идентичен начин с кодекса, приет от Съвета и от Комисията.9. Процедурата, въведена с решението, е следната:- всички молби се адресират до изпълнителния директор на службата. Всички молби се разглеждат под отговорността на изпълнителния директор,- ако агенцията възнамерява да откаже достъп до документи, заявителят се уведомява в писмен вид за причините, мотивиращи това намерение. Заявителят може да внесе обжалване до председателя на управителния съвет. Очаква се това да се случва само в изключителни случаи,- ако председателят на управителния съвет реши да отхвърли обжалването, неговото решение посочва причините за това и уведомява заявителя за възможността да отнесе въпроса до омбудсмана съгласно член 138в от Договора за ЕО.10. Решението на управителния съвет на Европейската агенция по околна среда бе прието и следва да се преразгледа след две години от същия орган. То следва да бъде публикувано в Официален вестник на Европейските общности (серии С) и да се предостави на разположение на обществеността.Текст на решениетоI. Обществеността има възможно най-широк достъп до документите на агенцията съгласно условията, определени в настоящото решение."Документи на агенцията" означава всеки съществуващ писмен текст, независимо от формата му, който съдържа данни и произхожда от Европейската агенция по околна среда. Настоящото решение не се прилага за документи, които вече са публикувани.II. Изпраща се молба за достъп до документите на агенцията в писмен вид до изпълнителния директор на агенцията [5]. Заявителите не трябва да доказват интерес.Молбите трябва да са изготвени достатъчно прецизно и трябва да съдържат информация, която да позволява да бъде идентифициран съответният поискан документ. При необходимост от заявителя се изискват допълнителни подробности.III. Заявителят получава достъп до документите на агенцията или като извършва справка на място, или като получава копие от документа по пощата за своя сметка. За копия на документи, надхвърлящи 30 страници, агенцията може да начисли такса от 10 ECU плюс 0,036 ECU за всяка страница. Таксите за информация на друг носител се определят за всеки случай поотделно, но не надхвърлят разумните граници.Документите се предоставят на езика, на който са налични, като се държи сметка за предпочитанията на заявителя.Лицето, на което е предоставен достъп до документите на агенцията, не може да продава или разпространява документа с търговска цел без предварително разрешение. Възпроизвеждането на публикувани документи се разрешава, при условие че бъде упоменат източникът.IV. Молбите се разглеждат възможно най-бързо от изпълнителния директор.Заявителят се уведомява писмено в рамките на един месец дали молбата е одобрена или намерението е да бъде отхвърлена. В последния случай заявителят се уведомява също така за причините за това намерение. Той също така се уведомява, че разполага с един месец да подаде молба до председателя на управителния съвет за преразглеждане на намерението за отказ на достъп. В случай, че не подаде такава молба до един месец, се приема, че той е оттеглил молбата си.Липсата на отговор на молба в рамките на един месец от подаването ѝ съставлява намерение за отказ на достъп. В този случай заявителят може да подаде молба до председателя на управителния съвет до един месец. В противен случай се счита, че той е оттеглил молбата си.Решението по молбата за преразглеждане се взима възможно най-скоро и най-късно два месеца след подаване на такава молба. Ако молбата бъде отхвърлена, решението посочва основанията за това. В същото време заявителят бива уведомен за възможността да отнесе въпроса към омбудсмана съгласно член 138д от Договора за ЕО.V. Не се предоставя достъп до документите на агенцията, когато разкриването на тези документи би нарушило:- защитата на обществения интерес (обществена сигурност, международни отношения, валутна стабилност, съдебно разглеждане, инспекции и разследвания),- защитата на личността и личния живот,- защитата на търговска и промишлена тайна,- защитата на финансовите интереси на Общността,- защитата на поверителността, поискана от физическото или юридическото лице, което е предоставило информацията, съдържаща се в този документ или изисквана от законодателството на държавата-членка, която е предоставила част от тази информация.Може да бъде отказан достъп до документите на агенцията, с оглед да се защити поверителността на разглежданията на агенцията.VI. Настоящото решение се преразглежда след двегодишно действие. За подготовка на това преразглеждане изпълнителният директор своевременно представя на управителния съвет отчет за изпълнението на настоящото решение.VII. Настоящото решение влиза в сила на 1 юни 1997 г. То се публикува в Официален вестник на Европейските общности и се предоставя на разположение на обществеността.[1] ОВ L 120, 11.5.1990 г., стр. 1.[2] ОВ L 158, 23.6.1990 г., стр. 56.[3] ОВ L 340, 31.12.1993 г., стр. 41.[4] Решение на Съвета от 20.12.1993 г. относно обществения достъп до документите на Съвета (ОВ L 340, 31.12.1993 г., стр. 43), Решение на Комисията от 8.2.1994 г. относно обществения достъп до документите на Комисията (ОВ L 46, 18.2.1994 г., стр. 58), изменено с Решение от 19.9.1996 г. (ОВ L 247, 28.9.1996 г., стр. 45).[5] Европейска агенция по околна среда, Kongens Nytorv 6, DK-1050 Copenhague, факс: (45 33) 36 71 99.--------------------------------------------------


title: 2010/577/ЕС: Решение на Комисията от 28 септември 2010 година за прекратяване на антидъмпинговата процедура относно вноса на някои видове полиетилен терефталат с произход от Иран, Пакистан и Обединените арабски емирства и за освобождаване на сумите, обезпечени чрез наложените временни мита

text:
               29.9.2010

               BG

               Официален вестник на Европейския съюз

               L 254/40

         РЕШЕНИЕ НА КОМИСИЯТА
   от 28 септември 2010 година
   за прекратяване на антидъмпинговата процедура относно вноса на някои видове полиетилен терефталат с произход от Иран, Пакистан и Обединените арабски емирства и за освобождаване на сумите, обезпечени чрез наложените временни мита
   (2010/577/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“), и по-специално член 9 от него,
   след консултация с консултативния комитет,
   като има предвид, че:
   А.   ПРОЦЕДУРА

   1.   Временни мерки

               (1)

               На 3 септември 2009 г. с известие, публикувано в Официален вестник на Европейския съюз
                   (2), Комисията обяви започването на антидъмпингова процедура по отношение на вноса на някои видове полиетилен терефталат (наричан по-долу „PET“) с произход от Иран, Пакистан и Обединените арабски емирства (наричани по-долу „разглежданите държави“). На 1 юни 2010 г. с Регламент (ЕС) № 472/2010 (3) (наричан по-долу „временният регламент“) Комисията наложи временно антидъмпингово мито върху вноса на някои видове полиетилен терефталат с произход от Иран и Обединените арабски емирства.

               (2)

               Процедурата бе започната по жалба, подадена на 20 юли 2009 г. от Комитета за полиетилен терефталат на „Plastics Europe“ (наричан по-долу „жалбоподателят“) от името на производители, представляващи основен дял — в конкретния случай над 50 %, от общото производство на Съюза на някои видове полиетилен терефталат.

               (3)

               Както е посочено в съображение 11 от временния регламент, разследването на дъмпинга и вредата обхвана периода от 1 юли 2008 г. до 30 юни 2009 г. (наричан по-долу „разследваният период“ или „РП“). Проучването на тенденциите, които са от значение за оценката на вредата, обхвана периода от 1 януари 2006 г. до края на РП (наричан по-долу „разглежданият период“).

               (4)

               По време на паралелната процедура срещу субсидиране с Регламент (ЕС) № 473/2010 (4) Комисията наложи временно изравнително мито върху вноса на някои видове полиетилен терефталат с произход от Иран, Пакистан и Обединените арабски емирства.

         2.   Последваща процедура

               (5)

               След разгласяване на основните факти и съображения, въз основа на които бе взето решението за налагане на временни антидъмпингови мерки (наричано по-долу „временното разгласяване“), няколко заинтересовани страни предоставиха в писмен вид своите становища относно временните констатации. Страните, които поискаха да бъдат изслушани, получиха такава възможност.

               (6)

               Комисията продължи да търси и проверява всяка информация, която считаше за необходима за целите на окончателните си констатации. Устните и писмените коментари, представени от заинтересованите страни след временното разгласяване, бяха разгледани и — където беше уместно, временните констатации бяха съответно променени.

               (7)

               Всички страни бяха информирани за основните факти и съображения, на които се основаваше намерението да бъде препоръчано прекратяване на процедурата и освобождаване на сумите, обезпечени чрез наложените временни мита (наричано по-долу „окончателното разгласяване“). На тези страни бе предоставен също срок, в който те имаха възможност да представят коментарите си вследствие на това разгласяване.

               (8)

               Устните и писмените коментари, представени от заинтересованите страни, бяха разгледани и — където беше уместно, констатациите бяха съответно променени.

         3.   Страни, засегнати от процедурата

               (9)

               Някои заинтересовани страни заявиха, че извадката с производители от ЕС не е представителна и е противоречива, поради което анализът на вредата съдържа пропуски. По-конкретно бе посочено, че изготвянето на извадка е било ненужно предвид неголемия брой производители. Освен това бе заявено, че поради „изкуственото“ разделяне на групите от дружества на отделни правни субекти извадката не включва някои от лидерите на пазара (Artenius, M&G Polimeri) и че методологията по подбора на извадката е непоследователна, тъй като извадката е включвала и две групи от дружества. Наред с това бе изтъкнато, че извадката не е представителна, тъй като не включва нито един производител, който продава достатъчни количества полиетилен терефталат на свързан преработвател на РЕТ. Вследствие на това, според твърдения, институциите не са могли да направят оценка на реалния капацитет за доставка на промишлеността на Съюза и не са взели предвид конфликта на интереси на промишлеността на Съюза. Освен това, предвид факта, че едно дружество не е предоставило цялата необходима информация и вследствие на това е било изключено от представителната извадка, представителността на извадката е спаднала до 28 % от производството на ЕС. Същите страни заявиха, че подбраната извадка не е статистически издържана.

               (10)

               По отношение на аргумента, че не е имало необходимост от извадка предвид неголемия брой на производителите, отново се изтъква, че при изготвянето на извадката се отзоваха 14 производители от Съюза, принадлежащи към осем групи от дружества. Предвид обективно високия брой оказали съдействие производители от ЕС, а именно 14, извадката беше изготвена в съответствие с член 17, параграф 1 от основния регламент на базата на най-големия представителен обем продажби, който може да бъде разследван по приемлив начин в рамките на наличното време. Подбраната извадка включваше пет отделни дружества (с шест производствени обекта).

               (11)

               По отношение на първото твърдение във връзка с представителността на извадката следва да се посочи, че институциите могат да включват в извадката отделни дружества, които са част от група от дружества, при условие че са представителни и имат отделно финансово счетоводство. В противен случай разследването на всички четиринадесет производители от ЕС, принадлежащи към осемте групи от дружества, би възпрепятствало навременното приключване на разследването. Въпреки това фактът, че две групи от дружества са били включени в извадката, не противоречи на методологията за изготвяне на извадката, приложена в този случай, а именно най-големият представителен обем продажби на клиенти от ЕС.

               (12)

               По отношение на Indorama — по време на РП тази група е разполагала с два различни производствени завода — един в Нидерландия и един в Обединеното кралство. Включването на посочената група в извадката е в съответствие с използваната методология за изготвяне на извадката, тъй като тези заводи са представлявали едно цяло от правна и финансова гледна точка. По отношение на дружеството Equipolymers, което по време на РП е разполагало с два обекта, произвеждащи PET (един в Италия и един в Германия), то е предоставило консолидирани данни за двата обекта. Предвид това, че беше възможно тези консолидирани данни да бъдат проверени по време на посещение в седалището на дружеството, бе взето решение да се приемат тези консолидирани данни и дружествата за производство на РЕТ Equipolymers да се разглеждат като едно цяло за целите на настоящата процедура. Във връзка с твърдението, че Artenius и M&G Polimeri е трябвало да бъдат включени в извадката в качеството им на лидери на пазара, се посочва, че нито едно от техните отделни дружества не е било сред дружествата с най-висок обем на продажбите на клиенти от ЕС.

               (13)

               По отношение на твърдението, че извадката не е била представителна, тъй като не е включвала производител, който произвежда основно за вътрешно потребление, следва да се отбележи, че капацитетът за доставка може да се разглежда в рамките на анализа на интереса на Съюза, ако бъде направено подобно искане, и за тази цел потреблението, свързано със собствена употреба, може да бъде приспаднато от обема на производство. Следователно за разглеждането на някои фактори за причиняване на вреда не е необходимо в извадката да присъства такъв производител. Освен това при анализа на интереса на Съюза може да бъде оценен и всеки двойствен интерес, породен от едновременния статут на дружество като производител и като преработвател от ЕС. Статутът на дружество като производител и като преработвател от ЕС не е свързан с резултатите от работата на промишлеността на Съюза, където като база за сравнение се използват продажбите на несвързани клиенти в ЕС. С оглед на посоченото по-горе изложеното в твърдението се отхвърля.

               (14)

               По отношение на твърдението за цялостната представителност на извадката отново се изтъква, че свеждането на извадката до четири дружества е намалило представителността от 65 % на 47 % от продажбите, извършени от всички оказали съдействие производители. Същите тези четири дружества са представлявали 52 % от производството на Съюза. Това се смята за представителна извадка от производители от ЕС от гледна точка на продажбите на независими клиенти в ЕС.

               (15)

               По отношение на твърдението, че подбраната извадка не е статистически издържана, се отбелязва, че в член 17, параграф 1 от основния регламент ясно се посочва, че дадена извадка може да се базира на най-големия представителен обем продажби, който може да бъде разследван по приемлив начин в рамките на наличното време, като алтернатива на „статистически издържана“ извадка.

               (16)

               Поради липсата на други коментари по отношение на констатациите изложеното в съображения 3—10 от временния регламент се потвърждава.

         Б.   РАЗГЛЕЖДАН ПРОДУКТ И СХОДЕН ПРОДУКТ

               (17)

               Припомня се, че в съображение 12 от временния регламент разглежданият продукт бе определен като полиетилен терефталат с вискозитетен индекс 78 ml/g или повече съгласно стандарт ISO 1628-5, с произход от разглежданите държави и попадащ под код по КН 3907 60 20.

               (18)

               Освен това в съображение 14 от временния регламент се посочва, че разследването показа, че произведеният от промишлеността на Съюза и продаден в Съюза PET и PET, произведен и продаден на вътрешния пазар в разглежданите държави и изнесен за Съюза, са сходни продукти.

               (19)

               Тъй като продуктът, обект на разследването, бе счетен за хомогенен продукт, той не бе разделен допълнително на различни подвидове продукти за изчисляване на дъмпинговия марж и маржа на вредата.

               (20)

               Един производител износител заяви, че PET следва да бъде разделен на различни подвидове продукти в съответствие с различните им вискозитетни индекси, тъй като вискозитетният индекс е основен показател при определянето на различните приложения на произведените видове на PET. Счетено бе, че твърдението следва да бъде прието и методологията за изчисляване на дъмпинговия марж и маржа на вредата бе съответно адаптирана.

         В.   ДЪМПИНГ

               (21)

               Както е обяснено в съображение 20, методологията за изчисляване на дъмпинговия марж и маржа на вредата бе адаптирана и дъмпинговият марж за всяка разглеждана държава сега се изчислява отделно за всеки продукт.

         1.   Иран

   1.1.   Нормална стойност

               (22)

               Поради липса на коментари, освен вече споменатите в съображения 20 и 21 по-горе, методологията, разяснена в съображения 16—18 от временния регламент, се потвърждава.

         1.2.   Експортна цена

               (23)

               Поради липса на коментари, освен вече споменатите в съображения 20 и 21 по-горе, методологията, разяснена в съображение 19 от временния регламент, се потвърждава.

         1.3.   Сравнение

               (24)

               В съображение 23 от временния регламент се посочва, че иранският износител не е бил в състояние да определи количествено предполагаемото въздействие на санкциите спрямо Иран по начин, който да може да бъде подкрепен с доказателства. В коментарите си по временния регламент дружеството твърди, че задължение на разследващия орган, а не на износителя, е да гарантира, че сравнението е справедливо. Съгласно член 2, параграф 10, буква к) от основния регламент обаче корекция може също така да бъде направена за разлики в други фактори, ако бъде доказано, че те влияят на сравнимостта на цените, и по-специално, че потребителите редовно плащат различни цени на вътрешния пазар поради разликата в тези фактори. Тъй като задължение на износителя производител е да докаже съществуването на други фактори, твърдението се отхвърля и методологията, разяснена в съображения 20—23 от временния регламент, се потвърждава.

         1.4.   Дъмпингов марж

               (25)

               Поради липса на коментари, освен вече споменатите в съображения 20 и 21 по-горе, методологията, разяснена в съображения 24—25 от временния регламент, се потвърждава.

               (26)

               Окончателният дъмпингов марж за Иран, изразен като процент от цената CIF на границата на Съюза, без платено мито, е 26,8 %.

         2.   Пакистан

   2.1.   Нормална стойност

               (27)

               Поради липса на коментари, освен вече споменатите в съображения 20 и 21 по-горе, методологията, разяснена в съображения 27—29 от временния регламент, се потвърждава.

         2.2.   Експортна цена

               (28)

               Поради липса на коментари, освен вече споменатите в съображения 20 и 21 по-горе, методологията, разяснена в съображение 30 от временния регламент, се потвърждава.

         2.3.   Сравнение

               (29)

               Поради липса на коментари, освен вече споменатите в съображения 20 и 21 по-горе, методологията, разяснена в съображения 31—32 от временния регламент, се потвърждава.

         2.4.   Дъмпингов марж

               (30)

               Поради липса на коментари, освен вече споменатите в съображения 20 и 21 по-горе, методологията, разяснена в съображение 33 от временния регламент, се потвърждава.

               (31)

               Окончателният дъмпингов марж за единствения пакистански производител износител Novatex Limited, изразен като процент от цената CIF на границата на Съюза, без платено мито, е 0,6 %, т.е. под равнището de minimis по смисъла на член 9, параграф 3 от основния регламент.

               (32)

               Тъй като няма други производители на разглеждания продукт в Пакистан, не следва да се налагат окончателни мерки.

         3.   Обединени арабски емирства

   3.1.   Нормална стойност

               (33)

               След промяна на методологията, разяснена в съображения 20 и 21, резултатите от проверката при обичайни търговски условия, както е описано в съображения 37 и 38 от временния регламент, се промениха по отношение на някои разновидности на продукта. Когато обемът на рентабилните продажби на даден вид на продукта е представлявал 80 % или по-малко от общия обем на продажбите на този вид или когато среднопретеглената цена на този вид е била по-ниска от производствените разходи, нормалната стойност се базира на действителната цена на вътрешния пазар, изчислена като среднопретеглена стойност само на рентабилните продажби на този вид.

               (34)

               Когато не е имало рентабилни продажби на дадена разновидност на продукта, се счита, че този вид продукт е продаван в недостатъчни количества на цена на вътрешния пазар, за да може да се вземе като подходяща основа за установяване на нормалната стойност.

               (35)

               Когато не беше възможно цените на местния пазар за дадена разновидност на продукта, продаван от производителите износители, да се използват за установяване на нормална стойност, нормалната стойност бе конструирана в съответствие с член 2, параграф 3 от основния регламент.

               (36)

               При конструирането на нормалната стойност съгласно член 2, параграф 3 от основния регламент, размерът на разходите за реализация, общите и административните разходи и размерът на печалбата съгласно член 2, параграф 6 от основния регламент бяха определени въз основата на действителните данни за производството и продажбите на сходен продукт при обичайни търговски условия от разследвания производител износител.

         3.2.   Експортна цена

               (37)

               Поради липса на коментари, освен вече споменатите в съображения 20 и 21 по-горе, методологията, разяснена в съображение 39 от временния регламент, се потвърждава.

         3.3.   Сравнение

               (38)

               Поради липса на коментари, освен вече споменатите в съображения 20 и 21 по-горе, методологията, разяснена в съображения 40—41 от временния регламент, се потвърждава.

         3.4.   Дъмпингов марж

               (39)

               Поради липса на коментари, освен вече споменатите в съображения 20 и 21 по-горе, методологията, разяснена в съображение 42 от временния регламент, се потвърждава.

               (40)

               Окончателният дъмпингов марж за единствения производител износител от ОАЕ — JBF RAK LLC, изразен като процент от цената CIF на границата на Съюза, без платено мито, е 0,6 %, т.е. под равнището de minimis по смисъла на член 9, параграф 3 от основния регламент.

               (41)

               Тъй като няма други производители на разглеждания продукт в ОАЕ, не следва да се налагат окончателни мерки.

         Г.   ВРЕДА

   1.   Производство на Съюза, промишленост на Съюза и потребление на Съюза

               (42)

               Не бяха получени коментари по отношение на производството на Съюза, промишлеността на Съюза и потреблението на Съюза. Вследствие на това изложеното в съображения 45—50 от временния регламент се потвърждава.

         2.   Внос от разглежданите държави

   2.1.   Кумулативна оценка на въздействието на разглеждания внос

               (43)

               Отново се изтъква, че в съображение 52 от временния регламент бе счетено, че тъй като констатираният по отношение на Пакистан дъмпингов марж е на равнище de minimis, въздействието на този внос не може да бъде оценявано заедно с вноса от Иран и ОАЕ, за който временно е установено, че е дъмпингов.

               (44)

               Предвид това, че по-нататъшното разследване показа, че дъмпинговият марж за ОАЕ също е на равнище de minimis, се счита, че въздействието на този внос не може да бъде оценявано заедно с дъмпинговия внос от Иран. Следователно не се извършва кумулативна оценка на вноса.

         2.2.   Обем на разглеждания внос

               (45)

               Обемът на дъмпинговия внос в ЕС на разглеждания продукт започна от сравнително ниски равнища през 2006 г., но постепенно нарасна до РП, достигайки 55 500 тона през РП. По-конкретно, вносът от Иран нарасна повече от два пъти между 2006 г. и 2007 г., преди да нарасне с над 100 процентни пункта през 2008 г. в сравнение с 2007 г. и с още почти 130 процентни пункта между 2008 г. и РП.

                  Таблица 1

                           2006 г.

                           2007 г.

                           2008 г.

                           РП

                           Обем на дъмпинговия внос от Иран (в тонове)

                           11 752

                           26 624

                           40 101

                           55 500

                           Индекс (2006 = 100)

                           100

                           227

                           341

                           472

                           Пазарен дял на дъмпинговия внос от Иран

                           0,4 %

                           0,9 %

                           1,4 %

                           1,9 %

                              Източник: Евростат

         2.3.   Пазарен дял на разглеждания внос

               (46)

               Пазарният дял на дъмпинговия внос от Иран се установи на 0,4 % през 2006 г. и отбеляза устойчива тенденция на увеличение — с 1,5 процентни пункта, през разглеждания период. По-конкретно той нарасна с 0,5 процентни пункта между 2006 г. и 2007 г., с още 0,5 — между 2007 г. и 2008 г., и с 0,5 процентни пункта — между 2008 г. и РП. През РП пазарният дял на дъмпинговия внос от Иран е бил 1,9 %.

         2.4.   Цени

   i)   Динамика на цените

               (47)

               През разглеждания период средната цена на вноса е намаляла с 11 %, като най-резкият спад е бил в периода от 2008 г. до РП. По-конкретно, средната цена е останала непроменена през 2007 г. и е намаляла с 2 процентни пункта през 2008 г., като впоследствие е спаднала с още 9 процентни пункта през РП.

                  Таблица 2

                           2006 г.

                           2007 г.

                           2008 г.

                           РП

                           Цена на вноса от Иран (евро/тон)

                           1 033

                           1 034

                           1 008

                           920

                           Индекс

                           100

                           100

                           98

                           89

                              Източник: Евростат

         ii)   Подбиване на цените

               (48)

               След временното разгласяване иранският износител заяви, че неговият марж на вредата е бил завишен, тъй като установената среднопретеглена продажна цена за единица продукт е била занижена, като неправилно е изчислен размерът на равнището на търговска корекция; не бе предложено обаче алтернативно количествено определение на равнището на търговска корекция. На практика основата на равнището на търговия, използвана при временното изчисление, бе фиксирана сума за тон, която представлява комисионата, прилагана от оказалия съдействие вносител, и възлиза на около 1 % от средната цена CIF. Няма друга информация за подобна корекция, затова твърдението се отхвърля. Същата страна по процедурата заяви освен това, че 2-процентната ставка за разходите след вноса изглежда е занижена. В тази връзка отново се изтъква, че нито един вносител не е оказал съдействие при разследването и е било невъзможно да се проверят действителните разходи след вноса. Поради това, при липсата на друга информация, бе приложена ставката, използвана в предходната процедура.

               (49)

               Предвид изложеното по-горе окончателно се потвърждава, че продаваните в Съюза дъмпингови продукти с произход от Иран са подбивали цените на промишлеността на Съюза с 3,2 %.

         3.   Положение на промишлеността на Съюза

               (50)

               Някои заинтересовани страни по процедурата заявиха, че няма вреда, тъй като поради грешно подбраната извадка не би могло да се екстраполират резултати за цялата промишленост на Съюза. Например бе заявено, че тъй като едно дружество (което не е включено в извадката) е посочило, че е използвало над 100 % от капацитета си, това е ясен знак за липса на вреда. Посочва се, че представената информация е част от сведенията, предоставени от това дружество на борсовите институции, и не е проверена. Освен това тази информация не съвпада с информацията по досието. Във всеки случай използването на капацитета само на един производител от ЕС не може да промени констатациите за вредата по отношение на почти всички останали показатели за вреда за включените в извадката производители от ЕС и другите производители от ЕС.

               (51)

               Поради липсата на други твърдения или коментари изложеното в съображения 63—82 от временния регламент се потвърждава.

         4.   Заключение относно вредата

               (52)

               Поради липса на каквито и да било конкретни коментари заключението относно вредата, изложено в съображения 83—85 от временния регламент, се потвърждава.

         Д.   ПРИЧИННО-СЛЕДСТВЕНА ВРЪЗКА

   1.   Въздействие на дъмпинговия внос

               (53)

               Нарастването на обема на дъмпинговия внос от Иран почти пет пъти между 2006 г. и РП и на съответния му пазарен дял от пазара на Съюза, т.е. с 1,5 процентни пункта, а така също и установеното подбиване на цените (3,2 % по време на РП) като цяло съвпадат с влошаването на икономическото положение на промишлеността на Съюза. Следователно може да се направи заключението, че дъмпинговият внос от Иран е имал въздействие върху установената вреда за промишлеността на Съюза.

               (54)

               Важно е да се подчертае, че при паралелната процедура срещу субсидиране бе установено, че кумулативният субсидиран внос от Пакистан, ОАЕ и Иран причинява съществена вреда на промишлеността на Съюза.

               (55)

               От друга страна, предвид значителния обем и ниските цени на вноса от Корея и Пакистан, също така се потвърждава, както е заявено в съображения 94 и 96 от временния регламент, че този внос допринася до известна степен за вредата, понесена от промишлеността на Съюза.

               (56)

               Освен това според тази процедура значителният внос от ОАЕ (около 150 000 t) също е подбивал цените на промишлеността на Съюза.

               (57)

               Едновременно с това пазарният дял на иранският внос е бил под 1 % през 2006 г. и 2007 г., а през РП е бил само близо до 2 %, което съответства на 55 000 t.

               (58)

               Трябва също така да се отбележи, че подбиването, установено за иранския производител, е било по-ниско отколкото при недъмпинговия внос от ОАЕ.

         2.   Заключение относно причинно-следствената връзка

               (59)

               В заключение може да се каже, че макар горният анализ да показва, че дъмпинговият внос с произход от Иран е имал неблагоприятно въздействие върху положението на промишлеността на Съюза, то това въздействие, взето само по себе си, не е било в степен, в която да се счете за съществено, както се изисква в член 3, параграф 6 от основния регламент.

         Е.   ПРЕКРАТЯВАНЕ НА ПРОЦЕДУРАТА ПО РАЗСЛЕДВАНЕ

               (60)

               Разследването доказа, че разглежданият продукт, внасян от Пакистан и от ОАЕ, не е продаван на дъмпингова цена. Следователно процедурата по отношение на Пакистан и на ОАЕ се прекратява, без да се налагат мерки.

               (61)

               Разследването доказа, че вносът от Иран на разглеждания продукт е бил на дъмпингови цени и донякъде е допринесъл за вредата, понесена от Съюза.

               (62)

               Както е посочено в съображение 59, бе установено, че неблагоприятното въздействие на вноса от Иран върху положението на промишлеността на Съюза не е било в степен, която би позволила да бъде определено като съществено.

               (63)

               Предвид горното, като се отчита липсата на значителна вреда, причинена от дъмпинговия внос с произход от Иран, се прави заключението, че процедурата следва да бъде прекратена, без да се налагат мерки и спрямо Иран.

               (64)

               Сумите, обезпечени чрез временното антидъмпингово мито, наложено съгласно Регламент (ЕС) № 472/2010, следва да бъдат освободени,

         ПРИЕ НАСТОЯЩОТО РЕШЕНИЕ:
   Член 1
   Антидъмпинговата процедура по отношение на вноса на полиетилен терефталат с вискозитетен индекс 78 ml/g или повече съгласно стандарт ISO 1628-5, понастоящем попадащ под код по КН 3907 60 20 и с произход от Иран, Пакистан и Обединените арабски емирства, се прекратява.
   Член 2
   Регламент (ЕС) № 472/2010 се отменя. Сумите, обезпечени чрез временното изравнително мито, наложено съгласно Регламент (ЕС) № 472/2010 върху вноса на полиетилен терефталат с вискозитетен индекс 78 ml/g или повече съгласно стандарт ISO 1628-5, понастоящем попадащ под код по КН 3907 60 20 и с произход от Иран и Обединените арабски, се освобождават.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 28 септември 2010 година.

            За Комисията

            Председател

         José Manuel BARROSO

      (1)  ОВ L 343, 22.12.2009 г., стр. 51.

      (2)  ОВ C 208, 3.9.2009 г., стр. 12.

      (3)  ОВ L 134, 1.6.2010 г., стр. 4.

      (4)  ОВ L 134, 1.6.2010 г., стр. 25.


title: Решение (ЕС) 2016/2025 на Съвета от 8 ноември 2016 година за назначаване на трима членове и двама заместник-членове, предложени от Република Полша, в Комитета на регионите

text:
               19.11.2016

               BG

               Официален вестник на Европейския съюз

               L 313/23

         РЕШЕНИЕ (ЕС) 2016/2025 НА СЪВЕТА
   от 8 ноември 2016 година
   за назначаване на трима членове и двама заместник-членове, предложени от Република Полша, в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Полша,
   като има предвид, че:

               (1)

               На 26 януари 2015 г., 5 февруари 2015 г. и 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

               (2)

               След изтичането на мандатите на г-н Jacek PROTAS, г-н Marek SOWA и г-н Jerzy ZAJĄKAŁA се освободиха три места за членове на Комитета на регионите.

               (3)

               След изтичането на мандата на г-н Krysztof PASZYK се освободи едно място за заместник-член на Комитета на регионите.

               (4)

               С назначаването на г-н Władysław ORTYL за член на Комитета на регионите се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2020 г.:

               а)

               за членове:

                           —

                           г-н Gustaw Marek BRZEZIN, Marszałek Województwa Warmińsko-Mazurskiego,

                           —

                           г-н Władysław ORTYL, Marszałek Województwa Podkarpackiego,

                           —

                           г-н Dariusz Antoni STRUGAŁA, Burmistrz Miasta I Gminy Jaraczewo;

                     и

               б)

               за заместник-членове:

                           —

                           г-н Jacek KRUPA, Marszałek Województwa Malopolskiego,

                           —

                           г-н Wojciech SAŁUGA, Marszałek Województwa Śląskiego.

         Член 2
   Настоящото решение влиза в сила в деня на приемането му.

      Съставено в Брюксел на 8 ноември 2016 година.

            За Съвета

            Председател

         P. KAŽIMÍR

      (1)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      (2)  Решение (ЕС) 2015/190 на Съвета от 5 февруари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 31, 7.2.2015 г., стр. 25).

      (3)  Решение (ЕС) 2015/994 на Съвета от 23 юни 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 159, 25.6.2015 г., стр. 70).


title: Решение 2010/329/ОВППС на Съвета от 14 юни 2010 година за изменение и удължаване на срока на действие на Съвместно действие 2007/405/ОВППС относно полицейската мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго)

text:
               15.6.2010

               BG

               Официален вестник на Европейския съюз

               L 149/11

         РЕШЕНИЕ 2010/329/ОВППС НА СЪВЕТА
   от 14 юни 2010 година
   за изменение и удължаване на срока на действие на Съвместно действие 2007/405/ОВППС относно полицейската мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейски съюз, и по-специално член 28 и член 43, параграф 2 от него,
   като има предвид, че:

               (1)

               На 12 юни 2007 г. Съветът прие Съвместно действие 2007/405/ОВППС (1), с което се създава полицейска мисия на Европейския съюз в рамките на реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго).

               (2)

               На 23 юни 2008 г. Съветът прие Съвместно действие 2008/485/ОВППС (2) за изменение и удължаване на срока на действие на Съвместно действие 2007/405/ОВППС до 30 юни 2009 г.

               (3)

               На 15 юни 2009 г. Съветът прие Съвместно действие 2009/466/ОВППС (3) за изменение и удължаване на срока на действие на Съвместно действие 2007/405/ОВППС до 30 юни 2010 г. В Съвместно действие 2009/466/ОВППС се предвиждаше Съветът да определи нова финансова референтна сума за покриване на свързаните с мисията разходи за периода от 1 ноември 2009 г. до 30 юни 2010 г., което беше направено със Съвместно действие 2009/769/ОВППС (4) за изменение на Съвместно действие 2007/405/ОВППС.

               (4)

               На 13 април 2010 г. след консултации с конгоанските власти и други заинтересовани страни Комитетът по политика и сигурност прие срокът на мисията да бъде удължен с три месеца, а именно от 1 юли 2010 г. до 30 септември 2010 г.

               (5)

               Мандатът на мисията се изпълнява в контекста на обстановка, в която сигурността е възможно да се влоши и да навреди на целите на общата външна политика и политика на сигурност, както са определени в член 24 от Договора за Европейския съюз.

               (6)

               Съвместно действие 2007/405/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Съвместно действие 2007/405/ОВППС се изменя, както следва:

               1.

               В член 9, параграф 1 се добавя следната алинея:
               „Финансовата референтна сума, предназначена за покриване на свързаните с мисията разходи за периода от 1 юли 2010 г. до 30 септември 2010 г., е в размер на 2 020 000 EUR.“

               2.

               В член 16 втора алинея се заменя със следното:
               „Срокът му на действие изтича на 30 септември 2010 г.“.

         Член 2
   Настоящото решение влиза в сила в деня на приемането му.

      Съставено в Люксембург на 14 юни 2010 година.

            За Съвета

            Председател

         C. ASHTON

      (1)  ОВ L 151, 13.6.2007 г., стр. 46.

      (2)  ОВ L 164, 25.6.2008 г., стр. 44.

      (3)  ОВ L 151, 16.6.2009 г., стр. 40.

      (4)  ОВ L 274, 20.10.2009 г., стр. 45.


title: 2013/295/ЕС: Решение на Комисията от 17 юни 2013 година за изменение на решения 2006/799/ЕО, 2007/64/ЕО, 2009/300/ЕО, 2009/543/ЕО, 2009/544/ЕО, 2009/563/ЕО, 2009/564/ЕО, 2009/567/ЕО, 2009/568/ЕО, 2009/578/ЕО, 2009/598/ЕО, 2009/607/ЕО, 2009/894/ЕО, 2009/967/ЕО, 2010/18/ЕО и 2011/331/ЕС за продължаване срока на валидност на екологичните критерии за присъждане на знака за екомаркировка на ЕС за някои продукти (нотифицирано под номер C(2013) 3550)

text:
               19.6.2013

               BG

               Официален вестник на Европейския съюз

               L 167/57

         РЕШЕНИЕ НА КОМИСИЯТА
   от 17 юни 2013 година
   за изменение на решения 2006/799/ЕО, 2007/64/ЕО, 2009/300/ЕО, 2009/543/ЕО, 2009/544/ЕО, 2009/563/ЕО, 2009/564/ЕО, 2009/567/ЕО, 2009/568/ЕО, 2009/578/ЕО, 2009/598/ЕО, 2009/607/ЕО, 2009/894/ЕО, 2009/967/ЕО, 2010/18/ЕО и 2011/331/ЕС за продължаване срока на валидност на екологичните критерии за присъждане на знака за екомаркировка на ЕС за някои продукти
   (нотифицирано под номер C(2013) 3550)
   (2013/295/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 3, буква в) от него,
   след консултации със Съвета по екомаркировка на Европейския съюз,
   като има предвид, че:

               (1)

               Срокът на валидност на Решение 2006/799/ЕО на Комисията от 3 ноември 2006 г. за въвеждане на ревизирани екологични критерии и съответните изисквания за оценка и проверка за присъждането на знака за екомаркировка на Общността за подобрители на почвата (2) изтича на 31 декември 2013 г.

               (2)

               Срокът на валидност на Решение 2007/64/ЕО на Комисията от 15 декември 2006 г. за установяване на ревизирани екологични критерии и съответните изисквания за оценка и проверка за присъждането на знака за екомаркировка на Общността за растежни среди (3) изтича на 31 декември 2013 г.

               (3)

               Срокът на валидност на Решение 2009/300/ЕО на Комисията от 12 март 2009 г. за установяване на ревизирани екологични критерии за присъждане на знака за екомаркировка на Общността на телевизори (4) изтича на 31 октомври 2013 г.

               (4)

               Срокът на валидност на Решение 2009/543/ЕО на Комисията от 13 август 2008 г. относно създаване на екологични критерии за присъждане на знака на Общността за екомаркировка на бои и лакове за външно боядисване (5) изтича на 30 юни 2013 г.

               (5)

               Срокът на валидност на Решение 2009/544/ЕО на Комисията от 13 август 2008 г. относно създаване на екологични критерии за присъждане на знака на Общността за екомаркировка на бои и лакове за вътрешно боядисване (6) изтича на 30 юни 2013 г.

               (6)

               Срокът на валидност на Решение 2009/563/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността на обувни изделия (7) изтича на 10 юли 2013 г.

               (7)

               Срокът на валидност на Решение 2009/564/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността за къмпингови услуги (8) изтича на 10 юли 2013 г.

               (8)

               Срокът на валидност на Решение 2009/567/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността на текстилни изделия (9) изтича на 10 юли 2013 г.

               (9)

               Срокът на валидност на Решение 2009/568/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността на хартия тип „тишу“ (10) изтича на 10 юли 2013 г.

               (10)

               Срокът на валидност на Решение 2009/578/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността за услуги за туристическо настаняване (11) изтича на 10 юли 2013 г.

               (11)

               Срокът на валидност на Решение 2009/598/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността за матраци (12) изтича на 10 юли 2013 г.

               (12)

               Срокът на валидност на Решение 2009/607/ЕО на Комисията от 9 юли 2009 г. за установяване на екологични критерии за присъждане на знака за екомаркировка на Общността на твърди настилки и облицовки (13) изтича на10 юли 2013 г.

               (13)

               Срокът на валидност на Решение 2009/894/ЕО на Комисията от 30 ноември 2009 г. за установяване на екологични критерии за присъждане на знака за екомаркировка на Общността на дървени мебели (14) изтича на 1 декември 2013 г.

               (14)

               Срокът на валидност на Решение 2009/967/ЕО на Комисията от 30 ноември 2009 г. за установяване на екологични критерии за присъждане на знака за екомаркировка на Общността на текстилни подови настилки (15) изтича на 1 декември 2013 г.

               (15)

               Срокът на валидност на Решение 2010/18/ЕО на Комисията от 26 ноември 2009 г. за установяване на екологични критерии за присъждане на знака за екомаркировка на Общността на дървени подови настилки (16) изтича на 27 ноември 2013 г.

               (16)

               Срокът на валидност на Решение 2011/331/ЕС на Комисията от 6 юни 2011 г. за установяване на екологични критерии за присъждане на знака за екомаркировка на ЕС на светлинни източници (17) изтича на 6 юни 2013 г.

               (17)

               Беше направена оценка, за да се установят адекватността и целесъобразността на сегашните екологични критерии, както и свързаните с тях изисквания за оценка и проверка, определени с горните решения. Предвид различните етапи на процеса на преразглеждане на посочените решения е целесъобразно да се удължат сроковете на валидност на екологичните критерии и на свързаните с тях изисквания за оценка и проверка, които те установяват. Срокът на валидност на екологичните критерии и на свързаните с тях изисквания за оценка и проверка, установени в решения 2009/567/ЕО, 2009/543/ЕО, 2009/544/ЕО и 2009/598/ЕО, следва да бъде удължен до 30 юни 2014 г. Срокът на валидност на екологичните критерии и на свързаните с тях изисквания за оценка и проверка, установени в Решение 2009/300/ЕО, следва да бъде удължен до 31 октомври 2014 г. Срокът на валидност на екологичните критерии и на свързаните с тях изисквания за оценка и проверка, установени в решения 2006/799/ЕО, 2007/64/ЕО, 2009/894/ЕО и 2011/331/ЕС, следва да бъде удължен до 31 декември 2014 г. Срокът на валидност на екологичните критерии и на свързаните с тях изисквания за оценка и проверка, установени в решения 2009/563/ЕО и 2009/568/ЕО, следва да бъде удължен до 30 юни 2015 г. Срокът на валидност на екологичните критерии и на свързаните с тях изисквания за оценка и проверка, установени в решения 2009/564/ЕО и 2009/578/ЕО, следва да бъде удължен до 30 ноември 2015 г. Срокът на валидност на екологичните критерии и на свързаните с тях изисквания за оценка и проверка, установени в решения 2009/967/ЕО и 2010/18/ЕО, следва да бъде удължен до 31 декември 2015 г., а срокът на валидност на екологичните критерии и на свързаните с тях изисквания за оценка и проверка, установени в Решение 2009/607/ЕО, следва да бъде удължен до 30 ноември 2017 г.

               (18)

               Поради това решения 2006/799/ЕО, 2007/64/ЕО, 2009/300/ЕО, 2009/543/ЕО, 2009/544/ЕО, 2009/563/ЕО, 2009/564/ЕО, 2009/567/ЕО, 2009/568/ЕО, 2009/578/ЕО, 2009/598/ЕО, 2009/607/ЕО, 2009/894/ЕО, 2009/967/ЕО, 2010/18/ЕО и 2011/331/ЕС следва да бъдат съответно изменени.

               (19)

               Мерките, предвидени в настоящото решение, са в съответствие със становището на комитета, учреден по силата на член 16 от Регламент (ЕО) № 66/2010,

         ПРИЕ НАСТОЯЩОТО РЕШЕНИЕ:
   Член 1
   Член 6 от Решение 2006/799/ЕО се заменя със следното:

      „Член 6
      Екологичните критерии за продуктовата група „подобрители на почвата“, както и съответните изисквания за оценка и проверка са валидни до 31 декември 2014 г.“

   Член 2
   Член 5 от Решение 2007/64/ЕО се заменя със следното:

      „Член 5
      Екологичните критерии за продуктовата група „растежни среди“, както и съответните изисквания за оценка и проверка са валидни до 31 декември 2014 г.“

   Член 3
   Член 3 от Решение 2009/300/ЕО се заменя със следното:

      „Член 3
      Екологичните критерии за продуктовата група „телевизори“, както и свързаните с тях изисквания за оценяване и удостоверяване са валидни до 31 октомври 2014 г.“

   Член 4
   Член 3 от Решение 2009/543/ЕО се заменя със следното:

      „Член 3
      Екологичните критерии за групата продукти „бои и лакове за външно боядисване“, както и съответните изисквания за оценяване и удостоверяване са валидни до 30 юни 2014 г.“

   Член 5
   Член 3 от Решение 2009/544/ЕО се заменя със следното:

      „Член 3
      Екологичните критерии за групата продукти „бои и лакове за вътрешно боядисване“, както и съответните изисквания за оценяване и удостоверяване са валидни до 30 юни 2014 г.“

   Член 6
   Член 3 от Решение 2009/563/ЕО се заменя със следното:

      „Член 3
      Екологичните критерии за продуктовата група „обувни изделия“, както и съответните изисквания за оценка и удостоверяване са валидни до 30 юни 2015 г.“

   Член 7
   Член 4 от Решение 2009/564/ЕО се заменя със следното:

      „Член 4
      Екологичните критерии за групата продукти „къмпингова услуга“, както и съответните изисквания за оценяване и удостоверяване са валидни до 30 ноември 2015 г.“

   Член 8
   Член 3 от Решение 2009/567/ЕО се заменя със следното:

      „Член 3
      Екологичните критерии за продуктовата група „текстилни изделия“, както и съответните изисквания за оценяване и удостоверяване са валидни до 30 юни 2014 г.“

   Член 9
   Член 3 от Решение 2009/568/ЕО се заменя със следното:

      „Член 3
      Екологичните критерии за продуктовата група „хартия тип тишу“, както и съответните изисквания за оценяване и удостоверяване са валидни до 30 юни 2015 г.“

   Член 10
   Член 4 от Решение 2009/578/ЕО се заменя със следното:

      „Член 4
      Екологичните критерии за групата продукти „услуга за туристическо настаняване“, както и съответните изисквания за оценяване и удостоверяване са валидни до 30 ноември 2015 г.“

   Член 11
   Член 3 от Решение 2009/598/ЕО се заменя със следното:

      „Член 3
      Екологичните критерии за продуктовата група „матраци“, както и съответните изисквания за оценяване и удостоверяване са валидни до 30 юни 2014 г.“

   Член 12
   Член 3 от Решение 2009/607/ЕО се заменя със следното:

      „Член 3
      Екологичните критерии за продуктовата група „твърди настилки и облицовки“, както и съответните изисквания за оценяване и удостоверяване са валидни до 30 ноември 2017 г.“

   Член 13
   Член 3 от Решение 2009/894/ЕО се заменя със следното:

      „Член 3
      Екологичните критерии за продуктовата група „дървени мебели“, както и съответните изисквания за оценяване и удостоверяване са валидни до 31 декември 2014 г.“

   Член 14
   Член 3 от Решение 2009/967/ЕО се заменя със следното:

      „Член 3
      Екологичните критерии за продуктовата група „текстилни подови настилки“, както и съответните изисквания за оценка и проверка са валидни до 31 декември 2015 г.“

   Член 15
   Член 3 от Решение 2010/18/ЕО се заменя със следното:

      „Член 3
      Екологичните критерии за продуктовата група „дървени подови настилки“, както и съответните изисквания за оценка и проверка са валидни до 31 декември 2015 г.“

   Член 16
   Член 3 от Решение 2011/331/ЕС се заменя със следното:

      „Член 3
      Критериите за продуктовата група „светлинни източници“, както и свързаните с тях изисквания за оценяване и утвърждаване са валидни до 31 декември 2014 г.“

   Член 17
   Адресати на настоящото решение са държавите членки.

      Съставено в Брюксел на 17 юни 2013 година.

            За Комисията

         Janez POTOČNIK

            Член на Комисията

      (1)  ОВ L 27, 30.1.2010 г., стр. 1.

      (2)  ОВ L 325, 24.11.2006 г., стр. 28.

      (3)  ОВ L 32, 6.2.2007 г., стр. 137.

      (4)  ОВ L 82, 28.3.2009 г., стр. 3.

      (5)  ОВ L 181, 14.7.2009 г., стр. 27.

      (6)  ОВ L 181, 14.7.2009 г., стр. 39.

      (7)  ОВ L 196, 28.7.2009 г., стр. 27.

      (8)  ОВ L 196, 28.7.2009 г., стр. 36.

      (9)  ОВ L 197, 29.7.2009 г., стр. 70.

      (10)  ОВ L 197, 29.7.2009 г., стр. 87.

      (11)  ОВ L 198, 30.7.2009 г., стр. 57.

      (12)  ОВ L 203, 5.8.2009 г., стр. 65.

      (13)  ОВ L 208, 12.8.2009 г., стр. 21.

      (14)  ОВ L 320, 5.12.2009 г., стр. 23.

      (15)  ОВ L 332, 17.12.2009 г., стр. 1.

      (16)  ОВ L 8, 13.1.2010 г., стр. 32.

      (17)  ОВ L 148, 7.6.2011 г., стр. 13.


title: 2010/741/ЕС: Решение на Европейския парламент и на Съвета от 24 ноември 2010 година за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/027 NL/Noord Brabant и Zuid Holland разделение 18, подадено от Нидерландия)

text:
               4.12.2010

               BG

               Официален вестник на Европейския съюз

               L 318/38

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 24 ноември 2010 година
   за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/027 NL/Noord Brabant и Zuid Holland разделение 18, подадено от Нидерландия)
   (2010/741/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията („ЕФПГ“) е създаден с цел да се предоставя допълнителна подкрепа на работниците, съкратени в резултат от значими структурни промени в моделите на световната търговия вследствие глобализацията, и да ги подпомага при повторното им интегриране на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, за да се включи подкрепа за работниците, чието съкращаване е пряк резултат от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на ЕФПГ в рамките на годишния таван от 500 милиона евро.

               (4)

               На 30 декември 2009 г. Нидерландия подаде заявление за мобилизиране на ЕФПГ във връзка със съкращения в 70 предприятия, извършващи дейност в разделение 18 („Печатна дейност и възпроизвеждане на записани носители“) от NACE Rev. 2 в два граничещи региона на ниво NUTS II, а именно Noord Brabant (NL41) и Zuid Holland (NL33), и добави към него допълнителна информация към 11 май 2010 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина Комисията предлага да бъдат мобилизирани средства в размер на 2 890 027 EUR.

               (5)

               С оглед на горното, ЕФПГ следва да бъде мобилизиран за предоставяне на финансово участие по заявлението, подадено от Нидерландия,

         РЕШИХА:
   Член 1
   В рамките на общия бюджет на Европейския съюз за финансовата 2010 година Европейският фонд за приспособяване към глобализацията се мобилизира за отпускане на сумата от 2 890 027 EUR в бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 24 ноември 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.